Stanovisko Európskeho hospodárskeho a sociálneho výboru – Ochrana maloletých migrantov bez sprievodu v Európe

(stanovisko z vlastnej iniciatívy)

(2020/C 429/04)

Spravodajkyňa: Özlem YILDIRIM (FR – II)

Rozhodnutie plenárneho zhromaždenia 20.2.2020 Právny základ článok 32 ods. 2 rokovacieho poriadku stanovisko z vlastnej iniciatívy Príslušná sekcia sekcia pre zamestnanosť, sociálne veci a občianstvo Prijaté v sekcii 9.7.2020 Prijaté v pléne 18.9.2020 Plenárne zasadnutie č. 554 Výsledok hlasovania (za/proti/zdržalo sa) 215/1/5

1. Závery a odporúčania

1.1. Európsky hospodársky a sociálny výbor (EHSV) opätovne odporúča, aby zásada „najlepšieho záujmu dieťaťa“ mala prednosť pred akýmikoľvek ostatnými ustanoveniami vnútroštátneho a medzinárodného práva.

1.2. EHSV vyzýva Európsku úniu, aby vypracovala koherentný a harmonizovaný prístup k ochrane maloletých osôb bez sprievodu v Európe.

1.3. EHSV vyjadruje vážne znepokojenie nad situáciou maloletých osôb bez sprievodu, ktoré v kontexte migrácie patria medzi najzraniteľnejšie osoby, a preto sú vystavené zvýšenému riziku porušovania svojich základných práv.

1.4. EHSV opakovane vyzýva členské štáty, aby zabezpečili, že neregulárni maloletí migranti sa budú v prvom rade považovať za deti, a teda že sa im v súlade s tým poskytne ochrana podľa vnútroštátnych systémov ochrany detí.

1.5. EHSV vyzýva členské štáty, aby zabránili akémukoľvek násiliu páchanému na migrujúcich deťoch vytvorením bezpečných, legálnych a regulárnych migračných ciest.

1.6. EHSV opätovne pripomína ( 1 ) , že je absolútne zakázané zaisťovať deti bez ohľadu na ich administratívne postavenie. Dôrazne odsudzuje túto prax a pripomína, že je v rozpore s Medzinárodným dohovorom o právach dieťaťa.

1.7. EHSV vyzýva členské štáty, aby v záujme účinnej ochrany maloletých osôb bez sprievodu vyčlenili zdroje potrebné pre verejné služby a zabezpečili vhodné služby, najmä prostredníctvom špecializovanej odbornej prípravy a rozvoja zručností odborníkov v oblasti ochrany detí.

1.8. EHSV vyzýva Komisiu, aby vypracovala smernicu o ochrane maloletých osôb bez sprievodu, ktorej základom by bol najlepší záujem dieťaťa.

1.9. EHSV pripomína, že každej maloletej osobe bez sprievodu musí byť až do dosiahnutia plnoletosti bezodkladne ustanovený kvalifikovaný opatrovník, ktorý musí byť informovaný o všetkých rozhodnutiach týkajúcich sa maloletej osoby a ktorý jej musí pomáhať v priebehu celého konania. Tento opatrovník musí byť vždy spôsobilý konať v najlepšom záujme dieťaťa a nesmie byť v konflikte záujmov s vnútroštátnymi orgánmi ochrany detí.

1.10. EHSV upozorňuje, že v súlade so zásadou „domnienky maloletosti“ sa mladistvý, ktorý o sebe vyhlási, že je maloletý, musí až do vydania konečného rozhodnutia súdu považovať za maloletého.

1.11. EHSV vyzýva členské štáty, aby pri posudzovaní maloletosti vychádzali zo súboru nepriamych dôkazov, a to predovšetkým z vyhlásení dotknutej osoby, predložených dokladov o osobnom stave, rozhovorov príslušných odborníkov s dotknutou osobou a prípadne overenia pravosti dokladov o osobnom stave.

1.12. Keďže kostné testy nie sú úplne spoľahlivé, EHSV žiada, aby sa od ich používania jednoducho opustilo. EHSV sa domnieva, že pokiaľ nie je k dispozícii spoľahlivý spôsob overenia veku, nemali by sa používať metódy približnej identifikácie.

1.13. Vzhľadom na to, že je náročné pokryť v tomto stanovisku všetky otázky a zásady týkajúce sa maloletých osôb bez sprievodu, EHSV navrhuje, aby sa vypracovali viaceré nadväzné štúdie zamerané na špecifické podtémy.

2. Súvislosti

2.1. osoba mladšia ako 18 rokov, ktorá je štátnym príslušníkom tretej krajiny, alebo osoba bez štátnej príslušnosti “. Maloletou osobou bez sprievodu je maloletý, ktorý „ prichádza na územie členského štátu bez sprievodu dospelého zodpovedného za neho zo zákona alebo podľa vnútroštátnych postupov dotknutého členského štátu a pokým nie je skutočne prevzatý do starostlivosti takejto osoby; je to aj maloletý, ktorý zostal bez sprievodu po tom, ako vstúpil na územie členských štátov “ ( 2 ). Maloletou osobou bez sprievodu sa rozumie „“. Maloletou osobou bez sprievodu je maloletý, ktorý „

2.2. Maloleté osoby bez sprievodu sú vo všetkých členských štátoch EÚ, ale v roku 2019 bolo 60 % všetkých evidovaných maloletých osôb bez sprievodu evidovaných v štyroch krajinách (v Grécku, Nemecku, Belgicku a Holandsku). V roku 2019 bolo 13 800 žiadateľov o azyl, ktorí požiadali o medzinárodnú ochranu v 27 členských štátoch Európskej únie, považovaných za maloleté osoby bez sprievodu. V EÚ tvorili maloleté osoby bez sprievodu 7 % všetkých žiadateľov o azyl vo veku do 18 rokov. Väčšinu z nich tvorili chlapci (85 %). Dve tretiny boli vo veku 16 alebo 17 rokov (9 200 osôb), 22 % maloletých osôb bez sprievodu (3 100 osôb) predstavovali osoby vo veku 14 alebo 15 rokov a napokon 11 % predstavovali osoby vo veku menej ako 14 rokov (1 500 osôb) ( 3 )

2.3. Migrujúce deti patria medzi najzraniteľnejšie skupiny v našich spoločnostiach. Maloleté deti bez sprievodu sa pohybujú bez svojich rodičov, čo samo osebe predstavuje veľkú neistotu a nebezpečenstvo, pričom veľmi často absolvujú dlhú, chaotickú, traumatickú a násilím poznačenú migračnú cestu. Sú naďalej vystavení rôznym nebezpečenstvám, pričom sú obzvlášť zraniteľnou obeťou zločineckých sietí, najmä pokiaľ ide o obchodovanie s deťmi na účely sexuálneho vykorisťovania a detskej práce.

2.4. EHSV opätovne odporúča, aby zásada „najlepšieho záujmu dieťaťa“ mala prednosť pred akýmikoľvek ostatnými ustanoveniami vnútroštátneho a medzinárodného práva ( 4 )

2.5. Takisto tvrdí, že rôzne a zložité situácie, ktorým maloleté osoby bez sprievodu čelia, si vyžadujú multidisciplinárny (právny, psychologický, lekársky a sociálny), komplexný a holistický prístup.

2.6. Dohovor Organizácie Spojených národov o právach dieťaťa z roku 1989 predstavuje všeobecný rámec ochrany detí v Európe. Ani tento nástroj, ani Európsky dohovor o ľudských právach (1950), ani Európsky dohovor o výkone práv detí (1996) však neobsahujú osobitné ustanovenia, ktoré sa priamo vzťahujú na maloleté osoby bez sprievodu.

2.7. Prvý právny nástroj, ktorý sa osobitne zaoberá otázkou maloletých migrantov bez sprievodu, bol prijatý Radou Európy až 26. júna 1997. Toto uznesenie je však nezáväzným nástrojom. Hoci v právnych predpisoch EÚ sa odkazuje na maloleté osoby bez sprievodu (napríklad v smernici o návrate alebo smernici 2003/9/ES ( 5 ) ), na úrovni EÚ nebol vypracovaný žiadny osobitný nástroj.

2.8. Vzhľadom na neexistenciu presného právneho rámca je pre členské štáty veľmi ťažké riešiť otázku maloletých osôb bez sprievodu koordinovaným a súdržným spôsobom. Je preto zrejmé, že v členských štátoch sa situácia maloletých bez sprievodu vyznačuje obrovskými rozdielmi v právnych predpisoch, v ktorých sa stanovujú podrobnosti o tom, ako sa s nimi musí zaobchádzať, a konania, ktoré sa na nich vzťahujú (určenie veku, ustanovenie opatrovníka, práva atď.).

2.9. Členské štáty musia preto posilniť právny rámec týkajúci sa maloletých osôb bez sprievodu. EHSV vyzýva Komisiu, aby vypracovala smernicu o ochrane maloletých osôb bez sprievodu, ktorej základom by bol najlepší záujem dieťaťa. Táto potreba je ešte viditeľnejšia vzhľadom na žalostnú situáciu veľkého počtu maloletých osôb bez sprievodu, na ktorú upozorňujú združenia na ochranu práv detí v celej Európe.

3. Všeobecné pripomienky

3.1. EHSV vyjadruje vážne znepokojenie nad situáciou maloletých osôb bez sprievodu, ktoré v kontexte migrácie patria medzi najzraniteľnejšie osoby, a preto sú vystavené zvýšenému riziku porušovania svojich základných slobôd a práv.

3.2. Podľa Dohovoru OSN o právach dieťaťa majú štáty povinnosť zaobchádzať s deťmi bez dokladov totožnosti bez rozdielu a rovnako ako so „všetkými“ deťmi ( 6 ) . EHSV konštatuje, že v praxi existujú rozpory medzi vnútroštátnym právnym rámcom upravujúcim kontrolu prisťahovalectva a právnym rámcom týkajúcim sa ochrany detí. EHSV opakovane vyzýva členské štáty, aby zabezpečili, že neregulárni maloletí migranti sa budú v prvom rade považovať za deti, a teda že sa im v súlade s tým poskytne ochrana podľa vnútroštátnych systémov ochrany detí ( 7 )

3.3. EHSV vyzýva členské štáty, aby predchádzali akémukoľvek násiliu páchanému na deťoch vytvorením bezpečných, legálnych a regulárnych migračných ciest a flexibilnejších, rýchlejších a účinnejších postupov, najmä pokiaľ ide o zlúčenie rodiny, zvýšenie kvót na presídlenie migrantov alebo vydávanie humanitárnych víz, čím sa posilnia záruky pre deti a ich rodinných príslušníkov.

3.4. EHSV vyzýva členské štáty, aby zaviedli osobitné a účinné postupy regularizácie pobytu maloletých osôb bez sprievodu v snahe nájsť „udržateľné riešenie“, ktoré zabezpečí ich najlepší záujem.

3.5. EHSV pripomína, že je absolútne zakázané zaisťovať deti bez ohľadu na ich administratívne postavenie. Dôrazne odsudzuje túto prax a pripomína, že je v úplnom rozpore s Dohovorom OSN o ochrane práv detí (článok 3). EHSV konštatuje ( 8 ) , že zaistenie môže mať veľmi závažné následky na zdravie a rozvoj detí bez ohľadu na dĺžku zaistenia. Zaistenie je vždy v rozpore s najlepším záujmom dieťaťa ( 9 )

3.6. EHSV vyzýva členské štáty, aby prijali vnútroštátne právne predpisy, ktoré zakazujú zaistenie a podporujú rozvoj alternatívnych riešení, prispôsobených osobitnej zraniteľnosti maloletých osôb bez sprievodu, ako je napríklad pestúnska starostlivosť a umiestnenie v zariadení so samostatnými skupinami pod dohľadom.

3.7. EHSV zdôrazňuje, že je dôležité, aby sa rešpektovalo právo detí zúčastňovať sa na rozhodnutiach, ktoré sa ich týkajú.

3.8. EHSV odporúča, aby členské štáty vytvorili právne záruky pre prístup maloletých osôb bez sprievodu ku konaniam o poskytovaní medzinárodnej ochrany a zabezpečili, aby im boli poskytnuté informácie primerané ich veku. Na tento účel sa zdá vhodné zriadiť v rámci týchto vnútroštátnych nástrojov špecializované azylové jednotky na pomoc migrujúcim deťom a oznamovanie informácií prispôsobených veku dieťaťa v jeho materinskom jazyku, a to najmä zohľadnením aspektov súvisiacich s rodom a transkultúrnym rozmerom v takýchto vnútroštátnych systémoch.

3.9. EHSV vyzýva členské štáty, aby v záujme ochrany maloletých osôb bez sprievodu pred všetkými formami vykorisťovania udelili deťom, ktoré sú vystavené vykorisťovaniu a násiliu, postavenie obete obchodovania s ľuďmi spolu s povolením na pobyt. EHSV tiež zdôrazňuje, že rozhodnutia týkajúce sa maloletých osôb bez sprievodu sa musia prijímať bezodkladne.

3.10. Trestné konanie sa proti maloletým osobám bez sprievodu v žiadnom prípade nesmie viesť výlučne z dôvodov súvisiacich s ich prisťahovaleckým postavením alebo keď ich účasť na trestnej činnosti vyplýva z ich vykorisťovania.

3.11. EHSV vyzýva členské štáty a Európsku úniu, aby v záujme účinnej ochrany maloletých osôb bez sprievodu vyčlenili zdroje potrebné pre verejné služby a zabezpečili vhodné služby, najmä prostredníctvom špecializovanej odbornej prípravy a rozvoja zručností odborníkov v oblasti ochrany detí. Táto odborná príprava by sa mala zaviesť na európskej úrovni.

3.12. Ochrana maloletých osôb bez sprievodu sa nekončí na európskych hraniciach. EHSV vyzýva EÚ a členské štáty, aby vo svojich vonkajších nástrojoch a opatreniach venovali prioritnú pozornosť potrebám a právam maloletých osôb bez sprievodu, a to najmä pri uzatváraní dohôd alebo programov spolupráce.

3.13. EHSV pripomína, že každej maloletej osobe bez sprievodu musí byť až do dosiahnutia plnoletosti bezodkladne ustanovený kvalifikovaný opatrovník, ktorý musí byť informovaný o všetkých rozhodnutiach týkajúcich sa maloletej osoby a ktorý jej musí pomáhať v priebehu celého konania. Tento opatrovník musí byť vždy spôsobilý konať v najlepšom záujme dieťaťa a nesmie byť v konflikte záujmov s vnútroštátnymi orgánmi ochrany detí.

3.14. Ako už EHSV zdôraznil, napriek tomu, že právne predpisy EÚ uznávajú význam zákonného opatrovníctva, nevymedzujú povinnosti zákonného opatrovníka. Zákonný opatrovník by mal byť „kvalifikovaným zástupcom“, ktorý by mal mať skúsenosti so starostlivosťou o maloletých a znalosti vnútroštátneho cudzineckého práva a právnych predpisov o ochrane dieťaťa a bol by oprávnený zastupovať dieťa vo všetkých rozhodovacích procesoch ( 10 ) za predpokladu, že dieťa s tým súhlasí ( 11 ) . Príkladom môže byť postup pri určení opatrovníkov v Belgicku ( 12 )

3.15. EHSV pripomína, že okrem právnej pomoci musí mať maloletá osoba bez sprievodu aj prístup k sociálnej ochrane a prijímaciemu a ubytovaciemu zariadeniu na dôstojnej úrovni. Pri prijímaní by sa mala zohľadniť zraniteľnosť maloletej osoby bez sprievodu a poskytnúť asistencia pracovníkov špecializovaných na prácu s mládežou, možnosť lekárskeho alebo psychologického vyšetrenia a prístup k zdravotnej starostlivosti.

3.16. Maloleté osoby bez sprievodu musia mať tiež prístup k vzdelaniu s prihliadnutím na želania maloletej osoby a v prípade potreby jej opatrovníka. Okrem toho by aj programy Erasmus a Erasmus+ mohli uľahčiť účasť maloletých osôb bez sprievodu a maloletých osôb bez sprievodu, ktoré už dosiahli plnoletosť.

3.17. EHSV upozorňuje na to, že je dôležité, aby každé dieťa s prihliadnutím na svoj vek bolo oboznámené o svojich právach, ktoré mu priznáva dohovor OSN, a aby tak maloletí bez primeraného opatrovníctva mali možnosť požiadať o ochranu.

4. Konkrétne pripomienky

4.1. Podľa článku 1 Dohovoru OSN o ochrane detí sa za dieťa považuje každá osoba mladšia ako 18 rokov. Jej osobitné právne postavenie jej zaručuje súbor práv, ktoré musia zmluvné štáty zaručiť. Táto ochrana závisí od maloletosti danej osoby, čo v praxi a vo všetkých členských štátoch nastoľuje otázku určenia jej veku.

4.2. EHSV upozorňuje, že v súlade so zásadou „domnienky maloletosti“ sa mladistvý, ktorý o sebe vyhlási, že je maloletý, musí až do vydania konečného rozhodnutia súdu považovať za maloletého. Z tohto dôvodu mu musí byť poskytnutá ochrana v dôstojných podmienkach a spôsobom zlučiteľným s jeho osobitnou zraniteľnosťou.

4.3. EHSV tiež pripomína, že sa musí uplatniť domnienka pravosti zahraničných dokladov o osobnom stave, ktoré predložil mladistvý na preukázanie svojej maloletosti, a že sa musia ako prvé zohľadniť pri stanovení maloletosti. Iba formálna námietka proti pravosti predloženého dokladu o osobnom stave môže vyvrátiť domnienku pravosti, ktorá je s ním spojená.

4.4. ak je dieťa protizákonne zbavené čiastočne alebo úplne svojej identity, zabezpečia štáty, ktoré sú zmluvnými stranami tohto Dohovoru, potrebnú pomoc a ochranu pre urýchlené obnovenie jeho totožnosti “ ( 13 ). EHSV pripomína, že podľa článku 8 Dohovoru OSN o právach dieťaťa „

4.5. Postup overovania veku migranta by sa však mal v zásade vykonať len vtedy, ak nemá úradné administratívne doklady preukazujúce jeho vek a v prípade vážnych pochybností ( 14 )

4.6. EHSV opätovne konštatuje, že medzi členskými štátmi neexistuje konsenzus o metódach posudzovania veku maloletých osôb bez sprievodu a že žiadna z týchto metód sa nepreukázala ako spoľahlivá.

4.7. EHSV vyzýva členské štáty, aby pri posudzovaní maloletosti vychádzali zo súboru nepriamych dôkazov, a to predovšetkým z vyhlásení dotknutej osoby, predložených dokladov o osobnom stave, rozhovorov s dotknutou osobou a prípadne overenia pravosti dokladov o osobnom stave, pričom zdôrazňuje, že lekárske vyšetrenie sa môže vykonať len v prípade pretrvávajúcich pochybností a ako posledná možnosť.

4.8. Vzhľadom na osobitnú zraniteľnosť maloletých osôb bez sprievodu EHSV pripomína princíp v pochybnostiach v prospech maloletosti.

4.9. EHSV poukazuje na to, že medzinárodné inštitúcie a odborníci ( 15 ) vo veľkej miere spochybňujú vedeckú spoľahlivosť vyšetrenia na určenie kostného veku, ktoré sa používa vo veľkom počte členských štátov, a že táto metóda je kritizovaná aj z dôvodu porušovania súkromia dieťaťa, možných zdravotných rizík (pri použití röntgenového žiarenia), ako aj možných chýb.

4.10. Keďže tieto testy nie sú úplne spoľahlivé, EHSV vyzýva členské štáty, aby sa od ich používania jednoducho opustilo. EHSV sa domnieva, že pokiaľ nie je k dispozícii spoľahlivý spôsob overenia veku, nemali by sa používať metódy približnej identifikácie.

4.11. EHSV vyzýva členské štáty, aby chránili maloleté osoby bez sprievodu tým, že im poskytnú čas a skutočné prostriedky na zistenie ich totožnosti, napríklad prostredníctvom diplomatickej spolupráce (iba so súhlasom mladého človeka a pokiaľ ho to neohrozuje), a na určenie maloletosti poskytnú dôkazy (napríklad znalecký posudok z odboru psychológie a sociológie).

4.12. Ak neexistujú listinné dôkazy a v prípade vážnych pochybností o veku maloletej osoby, EHSV ako poslednú možnosť navrhuje, aby sa uplatnil postup založený na multidisciplinárnom posudzovaní veku, ktorý vykonajú nezávislí odborníci s náležitými odbornými znalosťami a znalosťami o kultúrnom a etnickom pôvode maloletého. Ako model by mohli slúžiť postupy používané v Anglicku.

4.13. EHSV vyzýva členské štáty, aby zriadili komisiu pre dohľad na európskej úrovni, ktorej úlohou bude navrhnúť holistické a jednotné posudzovanie veku vo všetkých členských štátoch a dohliadať na protokoly a metódy používané pri odhadovaní veku.

4.14. Rozhodnutie vydané v rámci každého konania musí vždy obsahovať odôvodnenie a musí byť proti nemu možné podať účinný a rýchly opravný prostriedok s odkladným účinkom. V opačnom prípade je takéto rozhodnutie neúčinné.

5. Osobitné pripomienky v súvislosti s ochorením COVID-19

5.1. Pandémia ochorenia COVID-19 nevyhnutne zvyšuje riziká, ktorým čelia maloleté osoby bez sprievodu, ktorých zdravotný stav je už často ohrozený: patria k nim nemožnosť dodržať opatrenia v súvislosti s obmedzením pohybu, nedostatočný prístup k potravinám, hygiene a vode, nedostatok primeraných informácií o osobných ochranných opatreniach a potrebných preventívnych opatreniach a ťažkosti s prístupom k zdravotnej starostlivosti.

5.2. EHSV vyzýva všetky európske inštitúcie, aby podnikli všetky potrebné kroky na zabezpečenie toho, že počas zdravotnej krízy súvisiacej s ochorením COVID-19 sa budú dodržiavať práva všetkých detí zaručené v medzinárodných dohovoroch a zmluvách, a že im bude poskytnutá dôstojná ochrana v súvislosti so vznikajúcou ekonomickou krízou.

5.3. EHSV víta nedávne premiestnenie maloletých osôb bez sprievodu z Grécka do Luxemburska, Portugalska, Francúzska, Fínska a Nemecka a nalieha na členské štáty, aby priorizovali a pristúpili k okamžitému premiestneniu tých maloletých osôb, ktoré žijú najmä v Grécku v nedôstojných podmienkach ( 16 )

V Bruseli 18. septembra 2020 Predseda Európskeho hospodárskeho a sociálneho výboru Luca JAHIER

(1) Stanovisko EHSV na tému Návrh smernice Európskeho Parlamentu a Rady o boji proti sexuálnemu zneužívaniu a sexuálnemu vykorisťovaniu detí a proti detskej pornografii, ktorou sa zrušuje rámcové rozhodnutie 2004/68/SVV, Ú. v. EÚ C 48, 15.2.2011, s. 138.

(2) Článok 2 smernice Európskeho parlamentu a Rady 2011/95/ES z 13. decembra 2011 (Ú. v. EÚ L 337, 20.12.2011, s. 9).

(3) https://ec.europa.eu/eurostat/documents/2995521/10774042/3-28042020-AP-FR.pdf/a5951a9e-fe8f-ef1a-64f1-cdedfc925eb2.

(4) Pozri v tomto zmysle najmä Dohovor Organizácie Spojených národov o právach dieťaťa, Európsky dohovor o výkone práv detí a Stanovisko EHSV na tému Medzinárodná ochrana maloletých osôb bez sprievodu (Ú. v. EÚ C 12, 15.1.2015, s. 69).

(5) Smernica 2008/115/ES zo 16. decembra 2008 (Ú. v. EÚ L 348, 24.12.2008, s. 98), tzv. smernica o návrate: „Pred rozhodnutím o vydaní rozhodnutia o návrate maloletej osoby bez sprievodu poskytnú príslušné orgány, ktoré nie sú orgánmi, ktoré vo veci návratu konajú, primeranú pomoc s náležitým prihliadaním k najlepším záujmom dieťaťa“. V smernici Rady 2003/9/ES z 27. januára 2003 (Ú. v. EÚ L 31, 6.2.2003, s. 18) sú vymedzené hlavné pojmy vrátane maloletej osoby bez sprievodu.

(6) Článok 2 Dohovoru OSN o právach dieťaťa.

(7) Stanovisko EHSV na tému Medzinárodná ochrana maloletých osôb bez sprievodu (Ú. v. EÚ C 12, 15.1.2015, s. 69).

(8) Pozri A study of immigration detention practices and the use of alternatives to immigration detention of children (Štúdia o imigračných zaisťovacích postupoch a využívaní alternatívnych opatrení k imigračnému zaisteniu detí), Výbor pre migráciu, utečencov a vysídlené osoby, Parlamentné zhromaždenie Rady Európy, 2017.

(9) Pozičný dokument Európskej siete ombudsmanov pre deti (ENOC) s názvom Ending detention of children for immigration purposes (Skoncovať so zaisťovaním detí na imigračné účely), prijatý na 23. zasadnutí ENOC, 27. septembra 2019.

(10) Pozri La protection des mineurs migrants non accompagnés en Europe (Ochrana maloletých bez sprievodu v Európe), Nisrine Eba Nguema, 2015; https://doi.org/10.4000/revdh.1147.

(11) Haagský dohovor z roku 1996.

(12) Belgicko zriadilo veľmi rýchlu službu určovania opatrovníka. Všetkým maloletým osobám bez sprievodu sa ustanovuje opatrovník, ktorým môže byť súkromná osoba (na základe výberového konania a po absolvovaní odbornej prípravy) a ktorý tieto osoby sprevádza pri všetkých konaniach: pozri https://justice.belgium.be/fr/themes_et_dossiers/enfants_et_jeunes/mineurs_etrangers_non_accompagne. Úlohy opatrovníka sú vymedzené nasledovne: „Ako zákonný zástupca zodpovedný za zabezpečenie všeobecného blaha maloletej osoby je opatrovník akýmsi ‚sprievodcom‘, ktorý zaručuje rozvoj schopností potrebných na aktívnu účasť v spoločnosti.“ https://justice.belgium.be/fr/themes_et_dossiers/enfants_et_jeunes/mineurs_etrangers_non_accompagne/tuteur/missions_du_tuteur.

(13) Pozri tiež článok 24 Medzinárodného paktu o občianskych a politických právach z roku 1966 a článok 7 Dohovoru OSN o právach dieťaťa.

(14) Úrad vysokého komisára OSN pre ľudské práva (júl 2010) a Parlamentné zhromaždenie Rady Európy (15. apríla 2011) uviedli, že posudzovanie veku by sa malo vykonať len v prípade pochybností.

(15) Vedeckú spoľahlivosť spochybnil najmä Európsky parlament (uznesenie z 12. septembra) alebo Výbor pre práva dieťaťa vo svojich odporúčaniach z 12. júna 2009. Národná lekárska komora v Belgicku (stanovisko z 20. februára 2010) a Národná akadémia medicíny vo Francúzsku spochybňujú spoľahlivosť týchto testov. Verejný ochranca práv vo Francúzsku odsudzuje používanie kostných testov (26. februára 2016). Pozri v tomto zmysle tiež správu belgickej platformy „Mineurs en Exil“ (Maloletí v exile) s názvom L’estimation de l’âge des MENA en question: problématique, analyse et recommandations (Odhad veku posudzovaných maloletých osôb bez sprievodu: problematika, analýza a odporúčania), september 2017.

(16) Pozri https://www.unhcr.org/fr/news/press/2020/4/5e980505a/agences-lonu-felicitent-premiere-relocalisation-denfants-accompagnes-grece.html a https://www.eepa.be/?p=3856.